**Tumačenje broj 14/23 od 9. veljače 2023.g.**

Člankom 30. stavkom 1. alinejom 8. Kolektivnog ugovora propisano je: Radnik ima pravo na dopust uz naknadu plaće (plaćeni dopust) u jednoj kalendarskoj godini, u sljedećim slučajevima: - teške bolesti djeteta, supružnika, izvanbračnog druga, životnog partnera, neformalnog životnog partnera ili roditelja 3 radna dana.

Za ostvarivanje prava na dane plaćenog dopusta zbog teške bolesti djeteta, supružnika, izvanbračnog druga, životnog partnera, neformalnog životnog partnera ili roditelja iz članka 30. stavka 1. alineje 8., potrebno je poslodavcu dostaviti bilo koju vrstu medicinske dokumentacije iz koje je razvidno postojanje teške bolesti (nalaz liječnika specijaliste ili primarne zdravstvene zaštite s naznakom potrebe njege člana obitelji, povijest bolesti ili druga odgovarajuća medicinska dokumentacija).

**Tumačenje broj 37/23 od 15. studenoga 2023.g.**

U slučaju teške bolesti djeteta, supružnika, izvanbračnog druga, životnog partnera, neformalnog životnog partnera ili roditelja, radnik ima pravo na 3 radna dana dopusta uz naknadu plaće (plaćeni dopust) u jednoj kalendarskoj godini, neovisno o broju teško bolesnih članova obitelji/osoba za koje ostvaruje pravo (dijete, supružnik, izvanbračni drug, životni partner, neformalni životni partner ili roditelj). Navedena 3 radna dana radnik ne mora koristiti u cijelosti (već ovisno o okolnostima).

Za ostvarivanje prava na dane plaćenog dopusta zbog teške bolesti djeteta, supružnika, izvanbračnog druga, životnog partnera, neformalnog životnog partnera ili roditelja iz članka 30. stavka 1. alineje 8., potrebno je poslodavcu dostaviti bilo koju vrstu medicinske dokumentacije iz koje je razvidno postojanje teške bolesti (nalaz liječnika specijaliste ili primarne zdravstvene zaštite s naznakom potrebe njege člana obitelji, povijest bolesti ili druga odgovarajuća medicinska dokumentacija).

**Tumačenje broj 38/23 od 15. studenoga 2023.g.**

Sukladno članku 30. stavku 1. alineja 9., radnik ima pravo na dopust uz naknadu plaće (plaćeni dopust) u jednoj kalendarskoj godini za polaganje stručnog ispita prvi put -10 radnih dana. Pod stručnim ispitom za koji radnik ostvaruje pravo na plaćeni dopust u smislu ove odredbe, podrazumijeva se stručni ispit čija je svrha ustanoviti osposobljenost pripravnika za samostalno obavljanje odgojiteljskog poziva, odnosno poziva stručnog suradnika sukladno odredbama *Pravilnika o načinu i uvjetima polaganja stručnog ispita odgojitelja i stručnih suradnika u dječjem vrtiću.*